62022TJ0084_RES
Kawża T‑84/22
Credit Suisse Securities (Europe) Ltd u UBS Group AG, aventi kawża ta’ Credit Suisse Group AG u UBS AG, aventi kawża ta’ Credit Suisse AG
vs
Il‑Kummissjoni Ewropea
Sentenza tal-Qorti Ġenerali (Is-Seba’ Awla) tat‑23 ta’ Lulju 2025
“Kompetizzjoni – Akkordji – Settur tat-tranżazzjonijiet ta’ kambju barrani immedjat (Forex) tal-muniti G10 – Applikazzjoni tal-Artikolu 101 TFUE u tal-Artikolu 53 tal-Ftehim ŻEE – Skambju ta’ informazzjoni – Ftehimiet jew prattiki miftiehma li jirrigwardaw l-attivitajiet ta’ kambji ta’ muniti G10 – Restrizzjoni tal-kompetizzjoni minħabba l-għan – Ksur uniku u kontinwu – Prinċipju ta’ amministrazzjoni tajba – Drittijiet tad-difiża – Multi – Ammont bażiku – Valur ta’ sostituzzjoni tal-valur tal-bejgħ – Artikolu 23(2) u (3) tar-Regolament (KE) Nru 1/2003 – Ġurisdizzjoni sħiħa”
Kompetizzjoni – Proċedura amministrattiva – Deċiżjoni tal-Kummissjoni li tikkonstata ksur – Prova tal-ksur u tat-tul tiegħu li għandha tiġi prodotta mill-Kummissjoni – Portata tal-oneru probatorju – Koordinazzjoni u kooperazzjoni inkompatibbli mal-obbligu għal kull impriża li tiddetermina b’mod awtonomu l-aġir tagħha fis-suq – Koordinazzjoni tal-prezzijiet u tal-attivitajiet ta’ negozjar ta’ bonds mit-traders ta’ istituzzjoni finanzjarja – Skambji ta’ informazzjoni kummerċjali sensittiva – Aġir ta’ natura antikompetittiva
(Artikolu 101(1) TFUE)
(ara l-punti 45 sa 47, 85 sa 88, 93 sa 97, 102 sa 106, 112 sa 117, 122, 126, 134 sa 136, 142 sa 145, 150 sa 163, 170 sa 176, u 181)
Proċedura ġudizzjarja – Rikors promotur – Rekwiżiti formali – Espożizzjoni sommarja tal-motivi invokati – Riferiment ġenerali għal dokumenti oħra annessi mar-rikors – Ammissibbiltà – Kundizzjonijiet
(Statut tal-Qorti tal-Ġustizzja, Artikolu 21; Regoli tal-Proċedura tal-Qorti Ġenerali, Artikolu 76(d))
(ara l-punti 65 sa 74, 179 u 180)
Kompetizzjoni – Proċedura amministrattiva – Deċiżjoni tal-Kummissjoni li tikkonstata ksur – Obbligu ta’ motivazzjoni – Portata
(Artikolu 101 u t-tieni paragrafu tal-Artikolu 296 TFUE)
(ara l-punti 189, 321 u 364)
Akkordji – Effett ħażin fuq il-kompetizzjoni – Kriterji ta’ evalwazzjoni – Distinzjoni bejn restrizzjoni minħabba l-għan u minħabba l-effett – Restrizzjoni minħabba l-għan – Grad suffiċjenti ta’ noċività – Evalwazzjoni – Skambji ta’ informazzjoni kummerċjali sensittiva bejn traders ta’ istituzzjonijiet finanzjarji – Skambji intiżi għall-koordinazzjoni tal-prezzijiet, għall-iżvelar ta’ informazzjoni sensittivi kif ukoll għall-koordinazzjoni ta’ attivitajiet ta’ negozjar – Skambji li jikkostitwixxu restrizzjoni tal-kompetizzjoni minħabba l-għan – Allegati effetti favur il-kompetizzjoni tal-iskambji ta’ informazzjoni – Assenza ta’ rilevanza
(Artikolu 101(1) TFUE)
(ara l-punti 192 sa 198, 211 sa 217, 220 sa 225, 228 sa 230, 236 sa 241, 243 sa 246, 248 sa 250, 252 sa 254, u 296 sa 302)
Kompetizzjoni – Proċedura amministrattiva – Deċiżjoni tal-Kummissjoni li tikkonstata ksur – Użu ta’ dikjarazzjonijiet ta’ impriżi oħra li pparteċipaw fil-ksur bħala mezzi ta’ prova – Ammissibbiltà – Saħħa probatorja ta’ depożizzjonijiet volontarji mwettqa mill-parteċipanti prinċipali f’akkordju bil-għan li jibbenefikaw mill-applikazzjoni tal-Komunikazzjoni dwar il-kooperazzjoni
(Artikolu 101 TFUE; Avviż tal-Kummissjoni 2006/C 298/11)
(ara l-punti 262 sa 270)
Akkordji – Projbizzjoni – Ksur – Ftehimiet u prattiki miftiehma li jikkostitwixxu ksur uniku – Imputazzjoni ta’ responsabbiltà lil impriża unikament għal parti ta’ dan il-ksur – Kundizzjonijiet
(Artikolu 101(1) TFUE)
(ara l-punti 324 sa 327, 329, u 349 sa 353)
Kompetizzjoni – Proċedura amministrattiva – Deċiżjoni tal-Kummissjoni li tikkonstata ksur – Prova tal-ksur u tat-tul tiegħu li għandha tiġi prodotta mill-Kummissjoni – Portata tal-oneru probatorju – Ksur uniku u kontinwu – Natura unika tal-ksur – Eżistenza ta’ pjan ġenerali li għandu għan antikompetittiv uniku
(Artikolu 101(1) TFUE)
(ara l-punti 328, u 334 sa 342)
Akkordji – Projbizzjoni – Ksur – Ftehimiet u prattiki miftiehma li jikkostitwixxu ksur uniku – Imputazzjoni ta’ responsabbiltà lil impriża unikament għal parti ta’ dan il-ksur – Natura suffiċjenti, sabiex tiġi stabbilita r-responsabbiltà tal-impriża, ta’ approvazzjoni taċita mingħajr tbegħid pubbliku jew denunzja lill-awtoritajiet kompetenti
(Artikolu 101(1) TFUE)
(ara l-punti 357 sa 362)
Kompetizzjoni – Proċedura amministrattiva – Prinċipju ta’ amministrazzjoni tajba – Rekwiżit ta’ imparzjalità – Portata – Ksur – Assenza
(Artikolu 101 TFUE; Karta tad-Drittijiet Fundamentali tal-Unjoni Ewropea, Artikolu 41)
(ara l-punti 378 sa 387)
Kompetizzjoni – Multi – Ammont – Determinazzjoni – Setgħa ta’ evalwazzjoni tal-Kummissjoni – Stħarriġ ġudizzjarju – Ġurisdizzjoni sħiħa tal-qorti tal-Unjoni – Portata – Sostituzzjoni tal-motivi tal-att ikkontestat
(Artikoli 101, 261 u 263 TFUE; Regolament tal-Kunsill Nru 1/2003, Artikolu 31)
(ara l-punti 391 sa 394)
Kompetizzjoni – Multi – Ammont – Determinazzjoni – Iffissar tal-ammont bażiku – Determinazzjoni tal-valur tal-bejgħ – Użu ta’ valur ta’ sostituzzjoni – Obbligu tal-Kummissjoni li tieħu inkunsiderazzjoni l-aħjar data disponibbli – Oneru tal-prova tal-osservanza ta’ dan l-obbligu
(Artikolu 101(1) TFUE; Regolament tal-Kunsill Nru 1/2003, Artikolu 23(3); Avviż tal-Kummissjoni 2006/C 210/02, punti 13 u 15)
(ara l-punti 403, 404, 424, u 426 sa 443)
Kompetizzjoni – Multi – Ammont – Determinazzjoni – Metodu ta’ kalkolu indikat mil-Linji Gwida adottati mill-Kummissjoni – Obbligu tal-Kummissjoni li tapplika l-Linji Gwida b’osservanza tal-prinċipji ta’ ugwaljanza fit-trattament u ta’ aspettattivi leġittimi
(Artikolu 101 TFUE; Ftehim ŻEE, Artikolu 53; Regolament tal-Kunsill Nru 1/2003, Artikolu 23(2); Avviż tal-Kummissjoni 2006/C 210/02)
(ara l-punt 425)
Kompetizzjoni – Multi – Ammont – Determinazzjoni – Prinċipju ta’ ugwaljanza fit-trattament – Teħid inkunsiderazzjoni tad-differenzi u taċ-ċirkustanzi partikolari għall-impriżi kkonċernati
(Artikoli 101 TFUE; Regolament tal-Kunsill Nru 1/2003, Artikoli 23(2))
(ara l-punti 444 sa 446, u 492 sa 494)
Kompetizzjoni – Multi – Deċiżjoni li timponi multi – Obbligu ta’ motivazzjoni – Portata
(Artikoli 101 u 296 TFUE)
(ara l-punt 465)
Kompetizzjoni – Multi – Ammont – Determinazzjoni – Iffissar tal-ammont bażiku – Gravità tal-ksur – Kriterji ta’ evalwazzjoni – Assenza ta’ lista vinkolanti jew eżawrjenti ta’ kriterji – Marġni ta’ evalwazzjoni rriżervat għall-Kummissjoni
(Artikolu 101 TFUE; Regolament tal-Kunsill Nru 1/2003, Artikolu 23(3); Avviż tal-Kummissjoni 2006/C 210/02, punti 19 sa 23)
(ara l-punti 472 sa 477)
Kompetizzjoni – Multi – Ammont – Determinazzjoni – Aġġustament tal-ammont bażiku – Prinċipju ta’ individwalizzazzjoni tas-sanzjonijiet – Applikazzjoni għat-teħid inkunsiderazzjoni taċ-ċirkustanzi attenwanti jew aggravanti
(Regolament tal-Kunsill Nru 1/2003, Artikolu 23(2); Avviż tal-Kummissjoni 2006/C 210/02)
(ara l-punti 493, 496 u 504)
Kompetizzjoni – Multi – Ammont – Determinazzjoni – Stħarriġ ġudizzjarju – Ġurisdizzjoni sħiħa tal-qorti tal-Unjoni – Portata – Determinazzjoni tal-ammont tal-multa imposta – Kriterji ta’ evalwazzjoni
(Artikoli 101(1) u 261 TFUE; Regolament tal-Kunsill Nru 1/2003, Artikoli 23(3) u 31)
(ara l-punti 509 sa 528)
Sunt
Il-Qorti Ġenerali kkonfermat id-deċiżjoni tal-Kummissjoni Ewropea (
1
) sa fejn tikkonstata li l-impriżi Credit Suisse Group, Credit Suisse u Credit Suisse Securities (Europe) (iktar ’il quddiem, flimkien, “Credit Suisse”), ipparteċipaw f’akkordju fis-settur tat-tranżazzjonijiet ta’ kambju spot tal-muniti G10 (
2
). Madankollu, hija annullat il-multa imposta fuq Credit Suisse fid-deċiżjoni tal-Kummissjoni minħabba l-iżball imwettaq minn din l-istituzzjoni f’dak li jirrigwarda l-użu ta’ ċerta data fil-kalkolu tal-multa u, fl-għoti ta’ deċiżjoni fuq it-talba għat-tnaqqis tal-ammont tal-multa mressqa mir-rikorrenti, imponiet multa inqas minn dik imposta fid-deċiżjoni kkontestata.
Wara talba għal klemenza mressqa fl‑2013 minn UBS, il-Kummissjoni fetħet investigazzjoni sabiex tiddetermina jekk kienx jeżisti akkordju fis-settur tal-kambji spot tal-muniti G10. It-tranżazzjonijiet ta’ kambju spot jistgħu jiġu ddefiniti bħala ftehim bejn żewġ partijiet għall-iskambju ta’ żewġ muniti, jiġifieri li jinxtara ċertu ammont (l-“ammont nozzjonali”) ta’ munita kontra l-ekwivalenti tagħha f’munita oħra għall-valur fil-mument tal-ftehim, jiġifieri bir-rati tal-kambju fis-seħħ. Dawn tal-aħħar ivarjaw skont l-informazzjoni dwar il-valur fundamentali tagħhom. Fuq terminu qasir, dawn huma prinċipalment iddeterminati mill-flussi tal-ordnijiet tat-traders, filwaqt li l-prinċipji fundamentali tas-suq jiddeterminaw ir-rati tal-kambju iktar fit-tul.
Fi tmiem l-investigazzjoni tagħha, il-Kummissjoni qieset li t-traders ta’ diversi impriżi attivi fis-settur bankarju u finanzjarju, fosthom Credit Suisse, kienu skambjaw informazzjoni sabiex jiksbu vantaġġ kompetittiv fis-suq tal-kambji spot. Barra minn hekk, fil-fehma tagħha, dan l-aġir kien jagħmel parti minn pjan ġenerali li kellu għan antikompetittiv uniku. Il-Kummissjoni għaldaqstant ikkonkludiet li Credit Suisse kienet kisret l-Artikolu 101(1) TFUE billi pparteċipat fl-iskambji ta’ informazzjoni li kienu jagħmlu parti minn ksur uniku u kontinwu li kellu bħala għan ir-restrizzjoni jew id-distorsjoni tal-kompetizzjoni fis-settur tat-tranżazzjonijiet ta’ kambju spot tal-muniti G10 li kien jestendi għaż-Żona Ekonomika Ewropea (ŻEE) kollha. Konsegwentement, hija imponiet fuqha multa fl-ammont ta’ EUR 83294000.
UBS Group, aventi kawża ta’ Credit Suisse Group, UBS, aventi kawża ta’ Credit Suisse, u Credit Suisse Securities (Europe) ippreżentaw rikors quddiem il-Qorti Ġenerali intiż sabiex jiksbu, prinċipalment, l-annullament tad-deċiżjoni kkontestata u, sussidjarjament, it-tnaqqis tal-ammont tal-multa imposta fuq Credit Suisse.
Il-kunsiderazzjonijiet tal-Qorti Ġenerali
Fl-ewwel lok, il-Qorti Ġenerali kkonfermat in-natura antikompetittiva tad-diskussjonijiet kważi kollha tat-traders, li seħħew bejn Mejju 2011 u Lulju 2012 u li Credit Suisse ipparteċipat fihom mis‑7 ta’ Frar sat‑12 ta’ Lulju 2012 (iktar ’il quddiem il-“perijodu rilevanti”), peress li dawn kienu jieħdu l-forma ta’ skambji ta’ informazzjoni kummerċjalment sensittiva.
B’mod iktar preċiż, ħlief għal eċċezzjoni waħda, id-diskussjonijiet bejn it-traders tal-banek ikkonċernati u li kienu jinvolvu lil Credit Suisse żvelaw skambju ta’ informazzjoni preċiża, attwali u kunfidenzjali. Permezz tal-għan tagħhom, il-livell ta’ preċiżjoni tagħhom u l-fatt li ma kinux aċċessibbli għall-kompetituri mhux preżenti fil-forum ta’ diskussjoni kkonċernat kienu jagħtu vantaġġ kummerċjali lit-traders destinatarji billi dawn tal-aħħar setgħu jadattaw l-istrateġiji ta’ trading tagħhom abbażi ta’ dan u jnaqqsu l-inċertezzi inerenti għas-suq tal-kambji spot.
Minn dan kien isegwi li, minkejja l-iżball ta’ evalwazzjoni tagħha dwar in-natura antikompetittiva ta’ waħda minn dawn id-diskussjonijiet, il-Kummissjoni qieset korrettament li l-iskambji ta’ informazzjoni kkonċernati kienu jippermettu li jiġi konkluż li jeżistu ftehimiet u/jew prattiki miftiehma ta’ natura antikompetittiva fis-sens tal-Artikolu 101 TFUE.
Fit-tieni lok, fuq il-fatt dwar jekk l-iskambji ta’ informazzjoni kontenzjużi kinux jikkostitwixxu “restrizzjoni minħabba l-għan”, il-Qorti Ġenerali fakkret li tali klassifikazzjoni hija suġġetta għall-konstatazzjoni ta’ livell suffiċjenti ta’ ħsara tal-ftehimiet inkwistjoni għall-kompetizzjoni, fid-dawl tal-kontenut tagħhom, tal-għanijiet tagħhom kif ukoll tal-kuntest ekonomiku u ġuridiku tagħhom.
F’dan il-każ, għall-finijiet tal-evalwazzjoni tal-kuntest ekonomiku li fih kienu jaqgħu l-iskambji ta’ informazzjoni inkwistjoni, il-Kummissjoni wettqet żball meta qieset li s-suq tat-tranżazzjonijiet tal-kambju spot kien ta’ natura trasparenti fiż-żmien tal-fatti. F’suq trasparenti, l-informazzjoni tkun aċċessibbli immedjatament u mingħajr ħlas għall-atturi kollha tas-suq, li ma kienx il-każ fis-suq tal-kambji spot fid-dawl tal-preżenza ta’ diversi tipi ta’ informazzjoni.
Madankollu, dan l-iżball ta’ evalwazzjoni ma kellux effett fuq il-klassifikazzjoni tal-iskambji ta’ informazzjoni kontenzjużi bħala “restrizzjoni minħabba l-għan”. Fil-fatt, dawn l-iskambji, li kienu jirrigwardaw id-differenzjali bejn it-talba u l-offerta, l-ordnijiet tal-klijenti, il-pożizzjonijiet ta’ riskju miftuħa u l-attivitajiet ta’ kummerċ attwali jew prospettivi, kienu jippermettu li jitnaqqsu l-inċertezzi normali inerenti għas-suq inkwistjoni u kienu għalhekk jippreżentaw livell suffiċjenti ta’ ħsara għall-kompetizzjoni.
Fir-rigward tal-argumenti tar-rikorrenti li l-aġir inkwistjoni kien iġġustifikat minħabba l-effetti favur il-kompetizzjoni tiegħu, il-Qorti Ġenerali osservat, minn naħa, li ma kienx hemm lok li jittieħdu inkunsiderazzjoni dawn l-effetti bħala tali fid-determinazzjoni dwar jekk l-iskambji ta’ informazzjoni kontenzjużi kinux jikkostitwixxu “restrizzjoni minħabba l-għan”. Min-naħa l-oħra, it-teħid inkunsiderazzjoni tal-allegati għanijiet leġittimi ma kienx determinanti fl-imsemmija evalwazzjoni.
Fit-tielet lok, il-Qorti Ġenerali analizzat il-motiv li kien qiegħed jikkontesta l-eżistenza ta’ ksur uniku u kontinwu. Skont ir-rikorrenti, il-Kummissjoni ma kienx irnexxielha turi l-eżistenza ta’ pjan globali li kellu għan antikompetittiv uniku li għalih Credit Suisse kellha l-intenzjoni li tikkontribwixxi u li hija kellha għarfien tiegħu.
F’dan il-każ, il-Qorti Ġenerali qieset li l-Kummissjoni kellha raġun meta qieset li l-għan antikompetittiv uniku segwit mit-traders tal-banek ikkonċernati kien li jitnaqqsu l-inċertezzi normali inerenti għas-suq tat-tranżazzjonijiet tal-kambju spot, b’tali mod li jingħata serħan il-moħħ lit-traders fid-deċiżjonijiet tagħhom ta’ ffissar ta’ prezzijiet u ta’ ġestjoni tar-riskji. L-iskambji ta’ informazzjoni kummerċjalment sensittiva, li pparteċipat fihom Credit Suisse, kellhom ukoll dan l-istess għan.
Barra minn hekk, diversi elementi oġġettivi kienu jikkonfermaw li l-aġir antikompetittiv adottat mill-parteċipanti kien marbut u kien intiż sabiex jintlaħaq l-għan imfittex mill-pjan ġenerali kkonstatat mill-Kummissjoni.
Qabelxejn, l-aġir inkwistjoni kien isegwi l-istess modalitajiet ta’ funzjonament, jiġifieri diskussjonijiet dwar l-informazzjoni kummerċjalment sensittiva, ta’ kuljum u frekwenti fi ħdan forum ta’ diskussjoni privat, filwaqt li l-aċċess għall-imsemmi forum kien possibbli biss fuq stedina personali.
Sussegwentement, dan kien jinvolvi grupp ta’ impriżi stabbli u kien jiżvolġi bejn l-istess persuni fiżiċi involuti għan-nom ta’ dawn l-impriżi matul perijodi paralleli jew adjaċenti. Dan il-grupp ġie estiż ladarba t-trader ta’ wieħed minn dawn il-banek biddel l-impjieg u beda jaħdem ma’ Credit Suisse, ħaġa li wasslet għall-parteċipazzjoni ta’ din tal-aħħar fl-iskambji ta’ informazzjoni kummerċjalment sensittiva fil-forum ta’ diskussjoni inkwistjoni matul il-perijodu rilevanti kollu.
Fl-aħħar nett, l-aġir inkwistjoni kien jirrigwarda l-istess prodotti, jiġifieri l-muniti G10.
Fir-rigward tal-intenzjoni ta’ Credit Suisse li tikkontribwixxi għall-għan komuni u magħruf minnha tal-aġir li jikkostitwixxi ksur tal-parteċipanti l-oħra, il-Qorti Ġenerali kkonfermat, minn naħa, li l-impjieg preċedenti tat-trader ta’ Credit Suisse kien jagħmel parti mill-kuntest u seta’ jittieħed inkunsiderazzjoni sabiex jiġi stabbilit li din tal-aħħar kienet taf bil-ksur.
Min-naħa l-oħra, hija fakkret li l-konstatazzjoni tal-eżistenza ta’ ksur uniku kienet distinta mill-kwistjoni dwar jekk ir-responsabbiltà għal dan il-ksur fl-intier tiegħu kinitx imputabbli lil impriża. Barra minn hekk, l-imputabbiltà lil impriża tar-responsabbiltà għall-ksur uniku u kontinwu fl-intier tiegħu kellha tiġi evalwata fid-dawl ta’ żewġ elementi, jiġifieri, l-ewwel nett, il-kontribuzzjoni intenzjonali tagħha għall-għanijiet komuni segwiti mill-parteċipanti kollha u, it-tieni nett, l-għarfien tagħha tal-aġir li jikkostitwixxi ksur previst jew implimentat minn impriżi oħra sabiex jintlaħqu l-istess għanijiet jew il-fatt li hija setgħet raġonevolment tipprevedih u kienet lesta taċċetta r-riskju ta’ dan il-ksur.
Credit Suisse nżammet responsabbli għall-ksur inkwistjoni mhux fl-intier tiegħu, iżda sa fejn hija kienet ipparteċipat fl-iskambji estensivi u rikorrenti ta’ informazzjoni attwali jew prospettiva u kummerċjalment sensittiva. Għalhekk, bl-ebda mod ma kien neċessarju li jiġi analizzat jekk hija kellhiex għarfien tal-aġir kollużiv tal-membri l-oħra ta’ dan il-ksur u jekk kellhiex l-intenzjoni li tikkontribwixxi permezz tal-aġir tagħha stess għall-għanijiet komuni mfittxija mill-parteċipanti kollha, peress li dawn l-elementi ma kellhom ebda effett fuq l-imputabbiltà lil dan il-bank tal-ksur allegat.
Barra minn hekk, il-Qorti Ġenerali qieset li l-Kummissjoni kellha raġun tqis li dan il-bank kien jaf bl-iskambji li kienu seħħew fil-forum ta’ diskussjoni inkwistjoni, li miegħu t-trader tiegħu kien konness, minkejja li dan ma kienx ipparteċipa b’mod attiv f’ċerti skambji analizzati fid-deċiżjoni kkontestata, u li, fl-assenza ta’ kwalunkwe tbegħid pubbliku ta’ Credit Suisse jew ta’ rapport lill-entitajiet amministrattivi tal-prattiki kkonċernati, setgħet tiġi kkonstatata r-responsabbiltà tiegħu. Is-sitwazzjoni kienet tkun differenti biss li kieku r-rikorrenti kienu f’pożizzjoni li juru, permezz ta’ provi ċerti u preċiżi mil-lat kronoloġiku, li Credit Suisse ma kinitx effettivament saret taf bl-iskambju jew skambji inkriminati jew saret taf bihom biss f’terminu tali li l-informazzjoni inkluża f’dawn l-iskambji kienet tilfet in-natura sensittiva tagħha.
Fir-raba’ u fl-aħħar lok, il-Qorti Ġenerali eżaminat il-motiv ibbażat fuq żbalji mwettqa mill-Kummissjoni fid-diversi stadji tal-kalkolu tal-ammont tal-multa imposta fuq Credit Suisse.
Sabiex iddeterminat l-ammont tal-multa imposta, il-Kummissjoni applikat il-metodu previst mil-Linji Gwida tal‑2006 (
3
). Madankollu, f’dak li jirrigwarda l-kalkolu tal-ammont bażiku fil-kuntest ta’ dan il-metodu, hija ddeċidiet li tuża valur ta’ sostituzzjoni minflok il-valur tal-bejgħ previst fil-punt 13 ta’ dan l-istrument. Bħala punt tat-tluq għall-kalkolu ta’ dan il-valur ta’ sostituzzjoni, il-Kummissjoni użat l-ammonti nozzjonali annwalizzati li jikkorrispondu għall-pari ta’ muniti nnegozjati l-iktar tat-tranżazzjonijiet li seħħew mal-kontropartijiet li jinsabu fiż-ŻEE matul ix-xhur tal-parteċipazzjoni tal-impriżi fil-ksur. Dawn l-ammonti nozzjonali annwalizzati mbagħad ġew immultiplikati b’fattur ta’ aġġustament li kien ikkostitwit minn naħa, minn fattur ta’ aġġustament marbut mal-ġenerazzjoni tas-suq u, min-naħa l-oħra, minn fattur ta’ aġġustament marbut man-negozjar għan-nom proprju.
Sabiex ikkalkolat l-fattur ta’ aġġustament marbut mal-ġenerazzjoni tas-suq, il-Kummissjoni użat kampjun ta’ sittax-il skambju ta’ informazzjoni li seħħew fl‑2011 u fl‑2012.
Wara li fakkret li l-Kummissjoni kellha tiżgura li tieħu inkunsiderazzjoni l-aħjar data disponibbli, il-Qorti Ġenerali rrilevat li l-elementi limitati tal-kampjun, li iktar minn nofshom ma kinux jikkonċernaw il-perijodu rilevanti, ma kellhomx livell ta’ dettall inerenti għal kull par muniti kkunsidrat bħala rilevanti mill-Kummissjoni matul l-imsemmi kalkolu. Għaldaqstant, l-imsemmi kampjun ma setax jitqies li jipprovdi data li kienet suffiċjenti sabiex jiġi ggarantit li l-pari kollha ta’ muniti kkonċernati kienu proporzjonalment irrappreżentati fid-dawl tal-loġika tal-fattur ta’ aġġustament marbut mal-ġenerazzjoni tas-suq, jiġifieri t-teħid inkunsiderazzjoni tal-fatt li d-dħul miksub mit-tranżazzjonijiet kien integrat fid-differenza bejn il-prezz tal-offerta u l-prezz tat-talba applikata fuq kambju ta’ par muniti li jinvolvi munita taż-ŻEE.
Għall-kuntrarju, id-data proposta mir-rikorrenti lill-Kummissjoni sabiex iddeterminat il-fattur ta’ aġġustament marbut mal-ġenerazzjoni tas-suq, jiġifieri d-data Bloomberg BFIX, kienet l-aħjar data disponibbli għall-implimentazzjoni tal-metodoloġija ddefinita mill-Kummissjoni sabiex ikkalkolat il-valur ta’ sostituzzjoni.
Fil-fatt, din id-data kienet tippermetti li jittieħdu inkunsiderazzjoni l-pari kollha ta’ muniti inklużi fil-perimetru tal-muniti kkonċernati mill-kalkolu tal-fattur ta’ aġġustament inkwistjoni, kienet tipprovdi kampjun iktar sinjifikattiv sabiex jiġu riflessi proporzjonalment l-ammonti nozzjonali annwalizzati li fuqhom ġie applikat l-imsemmi fattur u kienet tikkonċerna l-perijodu ta’ ksur ta’ Credit Suisse. Għaldaqstant, hija kellha titqies bħala iktar koerenti, kompleta u affidabbli minn dik li fuqha bbażat ruħha l-Kummissjoni sabiex ġiet riflessa l-importanza ekonomika tal-ksur u l-piż relattiv ta’ Credit Suisse fih.
L-użu mill-Kummissjoni tad-data Bloomberg BFIX lanqas ma kisret il-prinċipju ta’ ugwaljanza fit-trattament fir-rigward tal-parteċipanti l-oħra fil-ksur, li ma setax jipprekludi li tittieħed inkunsiderazzjoni d-data individwalizzata tal-impriżi parteċipi fil-ksur, filwaqt li tiġi applikata l-istess metodoloġija għall-kalkolu tal-valur ta’ sostituzzjoni. Fil-fatt, l-użu ta’ data individwalizzata dwar id-differenzjali bejn it-talba u l-offerta li tikkonċerna l-perijodu ta’ parteċipazzjoni ta’ Credit Suisse fil-ksur kien jikkostitwixxi biss modalità tal-implimentazzjoni tal-metodoloġija mfassla mill-Kummissjoni u applikabbli għall-partijiet kollha fl-imsemmi ksur, li ma biddilx is-sustanza tiegħu, iżda seta’ biss isaħħaħ il-preċiżjoni tal-valur ta’ sostituzzjoni ta’ dan il-bank fir-rigward tal-importanza u tal-portata tal-attività tiegħu matul il-perijodu tal-parteċipazzjoni tiegħu fil-ksur.
Fid-dawl tal-kunsiderazzjonijiet preċedenti, il-Qorti Ġenerali annullat il-multa imposta fuq Crédit Suisse fid-deċiżjoni kkontestata.
Sussegwentement, meta ddeċidiet dwar it-talba għat-tnaqqis tal-ammont tal-multa mressqa mir-rikorrenti, skont il-ġurisdizzjoni sħiħa mogħtija lilha mill-Artikolu 261 TFUE kif ukoll mill-Artikolu 31 tar-Regolament Nru 1/2003 u b’teħid inkunsiderazzjoni b’mod partikolari tad-data Bloomberg BFIX fil-kalkolu tal-valur ta’ sostituzzjoni, il-Qorti Ġenerali imponiet multa li tammonta għal EUR 28920000, li r-rikorrenti kienu responsabbli in solidum għaliha.
(
1
)	Deċiżjoni tal-Kummissjoni C(2021) 8612 final tat‑28 ta’ April 2021 li tirrigwarda proċediment skont l-Artikolu 101 TFUE u l-Artikolu 53 tal-Ftehim ŻEE (Każ AT.40135 - FOREX (Sterling Lads) (iktar ’il quddiem id-“deċiżjoni kkontestata”).
(
2
)	Il-muniti kkonċernati mid-deċiżjoni kkontestata huma dawn li ġejjin: l-euro (EUR), id-dollaru Awstraljan (AUD), id-dollaru Kanadiż (CAD), il-frank Svizzeru (CHF), il-kroner Daniż (DKK), il-lira sterlina (GBP), il-jen (JPY), il-krona Norveġiża (NOK), id-dollaru tan-New Zealand (NZD), il-krone Svediża (SEK) u d-dollaru tal-Istati Uniti (USD).
(
3
)	Il-Linji Gwida għall-Kalkolu tal-Multi imposti skont l-Artikolu 23(2)(a) tar-Regolament Nru 1/2003 (ĠU 2006, C 210, p. 2; iktar ’il quddiem il-“Linji Gwida tal‑2006”).